Povzetek mnenja Evropskega nadzornika za varstvo podatkov o predlogu uredbe Evropskega parlamenta in Sveta o finančnih pravilih, ki se uporabljajo za splošni proračun Unije (prenovitev)

(2022/C 288/05)

(Celotno besedilo tega mnenja je na voljo v angleščini, francoščini in nemščini na spletišču ENVP https://edps.europa.eu)

Evropska komisija je 16. maja 2022 objavila Predlog uredbe Evropskega parlamenta in Sveta o finančnih pravilih, ki se uporabljajo za splošni proračun Unije, in spremembi finančne uredbe. ENVP ugotavlja, da je cilj tega predloga izboljšati kakovost in interoperabilnost podatkov o prejemnikih finančnih sredstev Unije in tistih, ki imajo neposredne ali posredne koristi od finančnih sredstev Unije, da bi lahko učinkovito preprečevali, odkrivali, preiskovali in odpravljali goljufije ali odpravili nepravilnosti.

ENVP v celoti podpira cilje predloga, vključno s povečanjem uporabe digitalizacije za boljšo zaščito finančnih interesov EU ter boj proti goljufijam in drugim nepravilnostim. Čeprav je obdelava osebnih podatkov morda potrebna za dosego tega cilja, mora zakonodajalec EU zagotoviti, da vsako poseganje v pravico do varstva podatkov ostane omejeno na to, kar je nujno potrebno in sorazmerno z zastavljenimi cilji.

ENVP pozdravlja dejstvo, da je namen predloga določiti kategorije podatkov, ki se bodo obdelovali, da bi izpolnili cilje predloga, vendar ugotavlja, da postopek podatkovnega rudarjenja in ocenjevanja tveganja ne bo omejen na podatke, ki so izrecno opredeljeni v predlogu, in da naj bi se ti podatki primerjali s podatki iz drugih virov. ENVP meni, da je treba izrecno opredeliti vse kategorije osebnih podatkov, ki bodo predmet obdelave, kakor tudi njihove vire. Vzpostaviti bi bilo treba tudi ustrezne zaščitne ukrepe za zagotovitev kakovosti in točnosti teh podatkov, zlasti v okoliščinah, ko bi se ti drugi podatki zbirali od tretjih oseb.

ENVP ugotavlja, da predlog ne vsebuje dodatnih informacij v zvezi s samim informacijskim sistemom, zato priporoča, da se pojasni vrsta informacijskega sistema, ki se bo uporabljal, zlasti pa, ali Komisija načrtuje, da bo ta sistem temeljil na že obstoječem informacijskem sistemu „Arachne“ ali pa namerava ustvariti popolnoma nov informacijski sistem. Ne glede na uporabo obstoječih struktur želi ENVP opozoriti, da je treba v strukturo tega informacijskega sistema uvesti ustrezne zaščitne ukrepe v skladu s splošnimi pravili o varstvu podatkov, ki se uporabljajo za obdelavo osebnih podatkov. V skladu z zahtevo po vgrajenem varstvu podatkov bi se to moralo dodobra odražati v fazi projektiranja in razvoja sistema IT.

ENVP prav tako močno priporoča sozakonodajalcu, naj jasno opredeli najdaljše časovno obdobje, v katerem se lahko navedeni osebni podatki hranijo in dajejo na voljo v okviru enotnega integriranega informacijskega sistema za podatkovno rudarjenje in ocenjevanje tveganj, ki ga zagotavlja Komisija.

V zvezi z objavo ustreznih informacij o vseh prejemnikih, ki prejemajo finančna sredstva iz proračuna EU, ENVP pozitivno ocenjuje prizadevanja za uravnoteženje načela preglednosti s poseganjem v pravico teh prejemnikov do spoštovanja njihovega zasebnega življenja na splošno in do varstva njihovih osebnih podatkov z izvzetjem prejemnikov iz obveznosti objave njihovih osebnih podatkov, kadar so izpolnjeni določeni pogoji (prag glede zneska prejete pomoči, narava ukrepa, tveganja za pravice in svoboščine itd.).

1. UVOD

1. Evropska komisija je 16. maja 2022 objavila Predlog uredbe Evropskega parlamenta in Sveta o finančnih pravilih, ki se uporabljajo za splošni proračun Unije (prenovitev) (v nadaljnjem besedilu: predlog), in spremembi finančne uredbe ( 1 )

2. Cilj predloga je uskladiti finančno uredbo s svežnjem večletnega finančnega okvira za obdobje 2021–2027, da se ohranijo „enotna pravila“, ki urejajo odhodke Unije, kar pomeni, da so vsa splošna finančna pravila vključena v finančno uredbo. Poleg tega predlog vključuje ciljno usmerjene izboljšave in poenostavitve, potreba po katerih je bila prepoznana v obdobju od začetka veljavnosti finančne uredbe iz leta 2018. Prav tako je namen predloga povečati uporabo digitalizacije za boljšo zaščito finančnih interesov EU, okrepiti prispevek k uresničevanju ciljev politike EU in dodatno poenostaviti postopke za prejemnike sredstev Unije ( 2 )

3. To mnenje ENVP je izdano kot odgovor na posvetovanje, ki ga je Evropska komisija opravila 16. maja 2022 v skladu s členom 42(1) uredbe (EU) 2018/1725 ( 3 ) . ENVP pozdravlja sklic na to posvetovanje v uvodni izjavi 257 predloga. V zvezi s tem odobrava tudi dejstvo, da se je Komisija z njim neuradno posvetovala v skladu z uvodno izjavo 60 uredbe (EU) 2018/1725.

5. SKLEPNE UGOTOVITVE

26. Glede na navedeno ENVP priporoča, da: (1) se pojasnijo vloge vseh subjektov, ki naj bi uporabljali in dostopali do osebnih podatkov, ki se obdelujejo v enotnem integriranem informacijskem sistemu za podatkovno rudarjenje in ocenjevanje tveganj; (2) se pojasni, katera vrsta informacijskega sistema se bo uporabljala, in sicer, ali namerava Komisija vzpostaviti sistem na podlagi že obstoječega informacijskega sistema „Arachne“ ali ustvariti popolnoma nov informacijski sistem; (3) se izrecno opredelijo vse kategorije zadevnih podatkov, tj. podatkov, ki se bodo obdelovali/povezovali z identifikacijskimi podatki iz člena 36(6) predloga, ter viri teh podatkov; (4) se uvedejo ustrezni zaščitni ukrepi za zagotovitev kakovosti in točnosti podatkov, zlasti če bi se ti drugi podatki zbirali od tretjih oseb; (5) ne glede na to, ali namerava Komisija uporabiti obstoječe strukture, se v sam predlog vključi visokoravenski opis informacijskega orodja, vključno z vlogami in odgovornostmi v zvezi z varstvom podatkov ter ustreznimi veljavnimi zaščitnimi ukrepi; (6) se uporabijo dodatni zaščitni ukrepi za neobjavljene vrste podatkov. Razmisliti bi bilo treba na primer o psevdonimizaciji podatkov. (7) se pojasni, ali bi se elektronsko beleženje in shranjevanje podatkov izvajalo v informacijskem sistemu za podatkovno rudarjenje in ocenjevanje tveganj ali pa bi informacijski sistem imel zgolj dostop do podatkov, shranjenih drugje; (8) se jasno opredeli najdaljše obdobje, v katerem se lahko podatki iz člena 36 predloga hranijo in dajejo na voljo v enotnem integriranem informacijskem sistemu za podatkovno rudarjenje in ocenjevanje tveganj, ki ga zagotovi Komisija.

Bruselj, 7. julij 2022 Wojciech Rafał WIEWIÓROWSKI

(1) Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).

(2) Glej COM(2022) 223 final, str. 1.

(3) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).